पेट्रोल की कीमतों में वृद्धि के तर्क को समझने के लिए किसी भी पार्टी को ज़िम्मेदार ठहराना या दूसरी पार्टी को बरी करने का कोई मतलब नहीं है. यूपीए और एनडीए, दोनों ही पार्टियां एक ही तरह की राजनीति की पोषक हैं. उनकी आर्थिक नीतियाँ पूंजीवादी आर्थिक सोच का ही नतीजा हैं. कीमतों का बढ़ना और आम आदमी का पिसना इस तरह की आर्थिक सोच का स्थायी भाव है. इसलिए यह कहना कि किसी सरकार ने बढ़ाया या किसी पार्टी ने बढ़ाया बेमतलब है. पिछले २५ साल से जिस तरह की आर्थिक सोच का दौर चल रहा है उसमें विकास की इमारत निश्चित रूप से आम आदमी की कुर्बानी की बुनियाद पर ही खडी होगी. इस पृष्ठभूमि को दिमाग में बैठा लेने के बाद महंगाई का अर्थशास्त्र अच्छी तरह से समझ में आने लगेगा.